# Ramon Tusquets i Maignon

Ramon Tusquets i Maignon (Barcelona, 8 de setembre de 1838 - Roma, 11 de març de 1904), va ser un pintor català del primer impressionisme.

## Biografia

Fou fill d'Antoni Tusquets i Comaduran i de Joana Maignon i Duran, ambdós de Barcelona. Fou germà del músic Esteve Tusquets i Maignon. Els seus avis materns foren tots dos francesos. Va haver de vèncer la resistència familiar a la seva dedicació a la pintura i no va poder dedicar-se fins a la meitat de la dècada del 1860 perquè va estar obligat a dedicar-se al negoci familiar del comerç i la banca.
Va formar-se artísticament a Madrid i Roma on s'establí i feu amistat amb Marià Fortuny. Precisament, la que es considera la seva millor obra és l'oli de l'enterrament de Fortuny. Va fer exposicions a Madrid, Nàpols, Torí, París, Viena i a la Sala Parés de Barcelona. El 1870 va residir junt amb els pintors Modest Urgell, Lluís Graner, Josep Maria Tamburini, i Antoni Caba a la residència de Joaquim Vayreda a Olot fugint de la febre groga que assolava Barcelona. Va ser un bon paisatgista amb obres ben estructurades i lluminoses, però va ser conegut pel seu realisme de gran detall especialment en pintures d'història tòpiques, com la sèrie de cinc llenços de la història catalana que pintà entre 1885 i 1886 per a la residència de Miquel Boada:
* «Embarcament de Jaume I cap a Mallorca»
* «Roger de Llúria i el fill del comte d'Anjou» (o Roger de Llúria destrueix la flota francesa el 5 de juny del 1284)
* «La comtessa d'Urgell demanant gràcia al comte d'Antequera»
* «Joan Fiveller i Ferran el d'Antequera» (o Enfrontament del vectigal el 1416)
* «Proclamació del príncep de Viana» (o Entrada del Príncep de Viana a Barcelona el 12 de març del 1461)
A Catalunya es poden trobar obres seves exposades en diferents institucions públiques, entre elles el Museu Nacional (MNAC), la Galeria de Catalans Il·lustres (retrat de Guillem Ramon I de Montcada, 1886) i la Biblioteca Museu Víctor Balaguer de Vilanova i la Geltrú, on els quadres van ser donats pel mateix artista al polític i escriptor Víctor Balaguer i Cirera.
Va morir a Roma l'11 de març de 1904.

## Galeria

* Joan Fiveller i Ferran el d'Antequera o Enfrontament pel vectigal
* Roger de Llúria i el fill del comte d'Anjou
* Proclamació del príncep de Viana o Entrada del Príncep de Viana a Barcelona
* Contadino,(Biblioteca Museu Víctor Balaguer)
* Enterrament de Fortuny (MNAC)

## Referències

* ↑ «Efemèrides catalanes». La Veu de Catalunya, 08-09-1904.
* ↑ «Esquela de defunció de Ramon Tusquets». La Veu de Catalunya, 12-03-1904, pàg. 1.
* ↑ Ràfols, Josep Francesc). Diccionario biográfico de artistas de Cataluña. Barcelona: Millà, 1951-1954. }
* ↑ Fiter, Josep. Enciclopedia moderna catalana, Vol. IV (Q-T). Josep Gallach, 1912, p. 536.
* 1 2 3 Guasch Canals, Maria Teresa; Santiago Alcolea Blanch. «Ramon Martí i Alsina, Retrat del pintor Busquets». A: Obras maestras del Museo de Montserrat en BBVA: de Caravaggio a Picasso : sala de exposiciones BBVA, Palacio del Marqués de Salamanca, Madrid, 9 de octubre-7 de diciembre 2008 (en castellà). BBVA, 2021, p. 124. ISBN 9788493513351 [Consulta: 11 març 2011].
* ↑ «Ramon Tusquets». Calendari català per a l'any 1905, pàg. 27.